epubliky Rudolf Schuster, ktorý ocenil význam Matice slovenskej a matičného hnutia a zároveň ocenil úsilie MS pri podpore a šírení slovenskej kultúry na Slovensku i v zahraničí. Schuster v liste tiež pripomenul, že aj v integrovanej Európe bude potrebné naďalej zušľachťovať a posilňovať národnú identitu, čo má vo svojom národnom programe Matica.
Ako pre agentúru SITA uviedol hovorca Matice Stanislav Bajaník, v memorande Matica slovenská konštatuje, že jej majetok a poslanie sú neodňateľné a nepremlčateľné, matičiari zároveň žiadajú vládu, aby podporila kredit Matice, najmä návratom archívnych dokumentov do jej pôsobnosti. Matica sa bude aj naďalej a väčšmi orientovať na podporu slovenskej vedy, pôvodnej slovenskej tvorby, národnej identity, ako aj na zabránenie diskriminácie Slovákov na slovenskom juhu, pričom sa v dokumente zdôrazňuje aj potreba trvalej spolupráce so slovenským zahraničím. Na sneme sa podľa Bajaníka zúčastnilo zhruba 80 hostí z celého sveta.
Dnešný deň osláv potom pokračoval v srdci Turca pochodom matičiarov k trom budovám MS, pričom pri historicky prvej, kde sa pred 140 rokmi stretli predstavitelia slovenskej katolíckej a evanjelickej inteligencie, slávnostne otvorili Matičné námestie. V Martine od piatka a dnes po celý deň vystupujú folklórne súbory z celého Slovenska.
Sviatočné matičné trojdnie uzavrie nedeľňajší program, ktorý sa začne o 9:00 ekumenickou bohoslužbou v evanjelickom kostole, po ktorej nasleduje stretnutie slovanských matíc a Slovákov zo zahraničia na Memorandovom námestí. Ako pripomenul Bajaník, ide o historicky prvé stretnutie MS, slovanských matíc, slovenských a zahraničných subjektov. Takmer 800 ľudí z celého sveta sa stretne na rokovaní, kde prijmú spoločné memorandum adresované Európskemu parlamentu. V ňom chcú podľa Bajaníka jasne konštatovať, že európska ústava, integrovaná Európa a jej rozvoj sa musí niesť v duchu ochrany identít všetkých národov.
Maticu slovenskú dnes pozdravili a podporili v jej úsilí zástupcovia slovanských matíc - srbskej, českej, chorvátskej a lužickosrbskej, ako predstavitelia Svetového kongresu Slovákov a ďalších inštitúcií.